<a href="http://www.eklogestv.com/wp-content/uploads/2014/03/Troy01-goog-620x380.jpg"><img class="size-medium wp-image-108 aligncenter" alt="Troy01-goog-620x380" src="http://www.eklogestv.com/wp-content/uploads/2014/03/Troy01-goog-620x380-300x183.jpg" width="300" height="183" /></a>

Γράφει ο Γιάννης Κριτσαντώνης

Αρχίζουν πάλι να μοιράζουν καθρεφτάκια στους ιθαγενείς, μήπως και βρουν την ψήφο τους στην κάλπη των ευρωεκλογών. Τα ψέματα που αραδιάζουν καθημερινά στους πολίτες είναι τόσο χοντροκομμένα (το ξέρουν), που δεν τα πιστεύουν ούτε οι ίδιοι. Ακόμα και οι οπαδοί τους γελούν μαζί τους, όταν π.χ. δηλώνει ο Σαμαράς (μετά την απόφαση της Δικαιοσύνης για τις αντισυνταγματικές περικοπές στους ένστολους), ότι «είχαμε δεσμευτεί να δώσουμε χρήματα στους ένστολους εδώ και πολύ καιρό». Για τέτοιες πολιτικές γελοιότητες μιλάμε.

Τώρα ετοιμάζονται να δώσουν νέα… καθρεφτάκια στους ιθαγενείς . Θα τα φέρει στην Ελλάδα ο μεταφορέας καθρεφτών (συγνώμη, εντολών) και υπουργός εξαθλίωσης Ιωάννης Στουρνάρας. Επειδή, δηλαδή (και καλλιέργησαν αυτό το ψεύτικο έδαφος), έχουμε «πρωτογενές πλεόνασμα», οι ευρωπαίοι θα μας κάνουν και ένα δώρο… περίπου 10 δις, έτσι για να έχουμε ρε αδερφέ να πορευόμαστε και να δώσουμε και κανένα ευρώ στους ημιθανείς συνταξιούχους και ανέργους.

Αλλά τι είναι αυτά τα 10 δις; Έπιασε ο πόνος το Βερολίνο να μας χαρίσει … δέκα φορές χίλια εκατομμύρια; Όχι ακριβώς. Υπάρχουν ομόλογα του ελληνικού δημοσίου (τα λεγόμενα anfas) που έμειναν ακούρευτα στα χέρια των ευρωπαϊκών κεντρικών τραπεζών με τη δέσμευσή τους ότι δεν θα τα εισπράξουν (λήγουν φέτος) και θα τα ανανεώσουν. Δεν μπορούν όμως να τα ανανεώσουν διότι αυτό θεωρείται νομισματική χρηματοδότηση και θα έπρεπε αναγκαστικά να τα εισπράξουν. Αλλά αφού… ουκ αν λάβεις παρά του μη έχοντος, πρέπει να βρουν έναν τρόπο να δώσουν στην Ελλάδα τα χρήματα αυτά, για να τηρηθεί η συμφωνία που οι ίδιοι οι ευρωπαίοι κεντρικοί τραπεζίτες δεν έχουν τηρήσει! Και τι κάνουν; Είναι μια ωραία ευκαιρία να φανούν ως «δώρο» του Σόιμπλε στην Ελλάδα, διότι αυτός ο ίδιος είπε ότι «πρέπει να βρεθούν ισοδύναμα δάνεια γι αυτά τα χρήματα» (!!)

Αλχημείες. Αλχημείες ευρωπαίων λαμογιοτραπεζιτών που μετατρέπουν συμφωνίες από τις υποχρεώσεις τους σε… καθρεφτάκια για ιθαγενείς.

Δεν μένει παρά να δούμε πώς θα τα εμφανίσει αυτά στους κατεστραμμένους ιθαγενείς της χώρας ο μεγάλος … «Δαναός» υπουργός οικονομικής εξαθλίωσης, καλυπτόμενος βέβαια πάντα και από τον έτερο «Δαναό» και «μάγο» και αρχηγό της φυλής…