<strong>Με πυρετώδεις ρυθμούς συνεχίζονται οι διαπραγματεύσεις της κυβέρνησης με την τρόικα, καθώς σήμερα, Κυριακή, λήγει η άτυπη προθεσμία που έχει δοθεί από το Eurogroup προκειμένου να επιτευχθεί συμφωνία για την αξιολόγηση του ελληνικού προγράμματος.</strong>

Ωστόσο αρκετά είναι ακόμη τα θέματα που παραμένουν ανοιχτά, όπως τα ζητήματα των εργασιακών θεμάτων, των απολύσεων στο δημόσιο και της εργαλειοθήκης του ΟΟΣΑ.

Από το απόγευμα βρίσκεται σε εξέλιξη νέα συνάντηση του υπουργού Οικονομικών Γ. Στουρνάρα με την τρόικα. Νωρίτερα το πρωί της Κυριακής είχε προηγηθεί άλλη μια δίωρη συνάντηση και αργότερα το μεσημέρι πραγματοποιήθηκε διυπουργική σύσκεψη, με τη συμμετοχή των υπουργών Διοικητικής Μεταρρύθμισης, Κυριάκου Μητσοτάκη, Ανάπτυξης, Κωστή Χατζηδάκη και Εργασίας, Γιάννη Βρούτση. Έπειτα από τη συνάντηση αυτή, κορυφαίος παράγοντας του υπουργείου Διοικητικής Μεταρρύθμισης, ερωτηθείς εάν η τρόικα εμμένει σε απολύσεις στο δημόσιο το 2015, απάντησε χαρακτηριστικά: «Ζητάνε διάφορα». <strong>Επίσης, σύμφωνα με κυβερνητικό παράγοντα, «η νύχτα θα είναι μακρά» και οι διαπραγματεύσεις είναι πιθανό να συνεχιστούν και τη Δευτέρα.</strong>